মোমেন্টিয়ারের কথা শেষ হতেই আমাদের ডান পাশের দেয়ালটা বিলীন হয়ে ধোঁয়াশায় ভরে গেলো। আর সেই ধোঁয়াশার মাঝ থেকে বেরিয়ে এসে প্রথমে আসন নিলেন এলিয়ন প্রিমিয়ার এবং তার ডানের ও বামের আসনে বসলেন দু’জন সার্জেন্ট-অ্যাট-আর্মস এলিয়ন। তাদের পোশাক একটু আলাদা ধাঁচের। তাছাড়া দু’জনের চোখ থেকেই নীল রঙের আলো ঠিকরে বেরোচ্ছে। ধোঁয়াশা মিলিয়ে যেতেই পেছনের দেয়ালটা আগের অবস্থায় ফিরে এলো। অমনি মহামান্য প্রিমিয়ার দাঁড়িয়ে আমাকে হাসিমুখে অভ্যর্থনা জানালেন। এবার আমি আর না দাঁড়িয়ে পারলাম না। আমরা পরস্পর সালাম বিনিময়ের পর নিজ নিজ আসনে বসে গেলাম।